អ៊ុយក្រែន​ជំរុញ​ឱ្យ​មាន​ទណ្ឌកម្ម​ថ្មី​លើ​រុស្ស៊ី ចំ​ពេល​មាន​ក្ដី​បារម្ភ​រឿង​បាញ់​ផ្លោង​នៅ​រោងចក្រ​នុយក្លេអ៊ែរ
ទាំង​ប្រទេស​រុស្ស៊ី​និង​ប្រទេស​អ៊ុយក្រែន​សុទ្ធតែ​បាន​ចោទ​ប្រកាន់​គ្នា​ទៅ​វិញ​ទៅ​មក​ថា​បាន​បាញ់​ផ្លោង​នៅ​ជិត​រោងចក្រ​នុយក្លេអ៊ែរ Zaporizhzhia។
ប្រធានាធិបតីអ៊ុយក្រែនលោក Volodymyr Zelenskyy បានអំពាវនាវឱ្យមានការដាក់ទណ្ឌកម្មថ្មីលើវិស័យនុយក្លេអ៊ែររបស់ប្រទេសរុស្ស៊ី នៅចំពេលដែលមានក្ដីបារម្ភអំពីការបាញ់ផ្លោងនៅឯរោងចក្រថាមពលនុយក្លេអ៊ែរ Zaporizhzhia នៅភាគខាងត្បូងប្រទេសអ៊ុយក្រែន។ នៅក្នុងសុន្ទរកថាកាលពីយប់ថ្ងៃចន្ទ លោក Zelenskyy បានព្រមានអំពី «មហន្តរាយ» ដែលអាចកើតឡើងដែលនឹងគំរាមកំហែងដល់ប្រទេសផ្សេងៗនៅក្នុងតំបន់។ លោក Zelenskyy បាននិយាយដូច្នេះថា៖ «ប្រសិនបើនៅពេលឥឡូវនេះពិភពលោកមិនបង្ហាញកម្លាំងនិងភាពម៉ឺងម៉ាត់នៅក្នុងការការពារស្ថានីយថាមពលនុយក្លេអ៊ែរមួយទេ នោះវាមានន័យថាពិភពលោកបានបរាជ័យ»។ ទាំងប្រទេសរុស្ស៊ីនិងប្រទេសអ៊ុយក្រែនសុទ្ធតែបានចោទប្រកាន់គ្នាទៅវិញទៅមកថាបានបាញ់ផ្លោងនៅជិតរោងចក្រនុយក្លេអ៊ែរ Zaporizhzhia។ ការចោទប្រកាន់នេះបានបន្តកាលពីថ្ងៃចន្ទម្សិលមិញ ដោយមន្ត្រីម្នាក់ដែលតែងតាំងដោយរុស្ស៊ីនៅក្នុងទីក្រុង Enerhodar ប្រទេសអ៊ុយក្រែន បាននិយាយថា ការវាយប្រហារដោយគ្រាប់ផ្លោងរបស់អ៊ុយក្រែនបានធ្លាក់នៅជិតរោងចក្រនោះ។ ចំណែកឯមន្ត្រីអ៊ុយក្រែនវិញបានបញ្ជាក់ថា ការបាញ់ផ្លោងនេះគឺធ្វើឡើងដោយកងទ័ពរុស្ស៊ីដើម្បីប៉ុនប៉ងធ្វើយ៉ាងណាឱ្យមើលទៅដូចអ៊ុយក្រែនជាអ្នកវាយប្រហារអ៊ីចឹងដែរ។ រដ្ឋមន្ត្រីការពារជាតិអ៊ុយក្រែនលោក Oleksii Reznikov បានប្រាប់ VOA ផ្នែកភាសាអ៊ុយក្រែនថា ការណ៍ដែលថា អ៊ុយក្រែនបាញ់ផ្លោងលើរោងចក្រនោះគឺ «មិនទំនងនោះទេ» ដោយហេតុថា «នៅពេលបច្ចុប្បន្ននេះ អ៊ុយក្រែនយល់អំពីកម្រិតនៃគ្រោះថ្នាក់នុយក្លេអ៊ែរទាំងស្រុងលើមនុស្សជាតិ។ យើងបានរស់រានមានជីវិតពីសោកនាដកម្មរោងចក្រនុយក្លេអ៊ែរ Chernobyl ឆ្នាំ១៩៨៦។ អ៊ុយក្រែនគឺជាអ្នកដែលយល់មុនគេអំពីសោកនាដកម្ម Chernobyl នេះ។ នៅពេលនោះ មនុស្សជាច្រើនបានស្លាប់ដោយសារការបញ្ចេញចំហាយវិទ្យុសកម្មពីរោងចក្រនោះ»។ លោក Reznikov បានបន្ថែមថា៖ «ហេតុនេះហើយបានជាយើងអំពាវនាវឱ្យគ្រប់ភាគីទាំងអស់ធ្វើអន្តរាគមន៍នៅក្នុងរឿងនេះ។ យើងមិនត្រឹមតែស្នើ [ទីភ្នាក់ងារថាមពលបរមាណូអន្តរជាតិ (IAEA)] ប៉ុណ្ណោះទេ ប៉ុន្តែថែមទាំងស្នើសហគមន៍អន្តរជាតិទាំងមូលផងដែរឱ្យធ្វើអន្តរាគមន៍និងជះឥទ្ធិពលដើម្បីកុំឱ្យរឿងនេះក្លាយជាមូលហេតុមួយទៀតនៃមហន្តរាយនុយក្លេអ៊ែរនៅទ្វីបអឺរ៉ុប»៕